# Introducere

(Înființare, evoluție, misiune, guvernanță, structură, programe/domenii de studii universitare, parcurgerea procedurilor de evaluare externă a calității educației)

Universitatea „Dunărea de Jos” din Galaţi (UDJG) este o instituţie de învăţământ superior de stat şi funcţionează cu începere din anul 1948. În 2008, 2013, 2019 și 2024, în urma evaluării externe făcute de către Agenţia Română pentru Asigurarea Calităţii în Învăţământul Superior (ARACIS), Universitatea "Dunărea de Jos" din Galaţi a primit calificativul "*grad de încredere ridicat*", ceea ce confirmă eficienţa managementului academic şi a sistemului de management al calităţii.

În decembrie 2024, Universitatea „Dunărea de Jos” din Galați a obținut recertificarea conform standardului SR EN ISO 9001:2015, pentru domeniul de certificare *Managementul cercetării, dezvoltării și inovării, Cercetare, dezvoltare, inovare în domeniile din Strategia PNCDI IV.* [Cercetare – Portalul de cercetare al UDJG](https://cercetare.ugal.ro/)

Instituţia este centrul progreselor tehnice, ştiinţifice, culturale şi sociale cu aplicabilitate imediată sau pe termen mediu şi lung, menit să contribuie în primul rând la progresul municipiului Galaţi. În acest sens, Universitatea „Dunărea de Jos” din Galaţi colaborează strâns cu mediul socio – economic, oferindu-i specialiştii de care are nevoie, consultanţă şi soluţii tehnice la problemele curente.

# Scurt istoric

Bazele vieţii academice la Galaţi au fost puse în perioada 1948 – 1959. Statutul de centru de învăţământ superior al Galaţiului s-a conturat, printre altele, și ca urmare a demersurilor instituțiilor economice şi culturale ale oraşului şi judeţului, a căror istorie a fost legată indisolubil de Dunăre. În toamna anului 1948 a luat ființă *Facultatea de Îmbunătăţiri Funciare*, prima facultate din țară cu acest profil. În anii 1951, 1955 şi 1959 au fost înființate noi facultăţi constituite în *Institutele Agronomic, Politehnic* şi *Pedagogic*. După transferarea la Iaşi în 1959 a *Facultăţii de Îmbunătăţiri funciare şi Organizarea teritoriului*, s-a înfiinţat *Institutul Pedagogic* cu cinci facultăţi (Filologie, Matematică, Fizică – Chimie, Ştiinţe Naturale şi Agricole, Educaţie fizică). Institutul a funcţionat între 1959 şi 1974 în paralel cu *Institutul Politehnic din Galaţi*.

În sinteză, istoria învăţământului superior din Galaţi cuprinde următoarele etape de evoluție:

1948 - înfiinţarea *Institutului de Îmbunătăţiri Funcia*re;

1951 - înfiinţarea *Institutului Mecano - Naval*;

1953 - comasarea *Institutului Mecano - Naval* cu *Institutul Agronomic* şi cu *Institutul de Pescuit şi Piscicultură* (transferate din alte centre universitare) şi crearea *Institutului Tehnic din Galaţi*;

1955 - comasarea *Institutului Tehnic* cu *Institutul de Industrii Alimentare din Bucureşti*;

1957 - transformarea *Institutului Tehnic* în *Institutul Politehnic*;

1959 - înfiinţarea *Institutului Pedagogic* şi mutarea la Iaşi a *Institutului de Îmbunătăţiri Funciare*;

1974 - crearea *Universităţii din Galaţi* prin unirea *Institutului Politehnic* cu *Institutul Pedagogic* ([Decretul Consiliului de Stat din 20 martie 1974](https://www.ugal.ro/files/cercetare/2018/3_1_Decret_infiintare_UDJG.pdf));

1991 - *Universitatea din Galaţi* devine *Universitatea „Dunărea de Jos” din Galaţi* (Hotărârea Guvernului din 4 ianuarie 1991).

Componenţa Universităţii pe facultăţi s-a schimbat deseori în funcţie de cerinţele economiei naţionale. În prezent, în cadrul Universității „Dunărea de Jos” din Galaţi funcționează 15 facultăţi care pregătesc studenţi pentru ciclurile de studii universitare de licenţă, masterat şi doctorat în domenii diverse (tehnic, socio-uman, economic, artistic, sănătate). UDJG este cea mai mai importantă instituţie de învăţământ superior din sud – estul României, cu un efectiv de circa 14 000 studenţi în ultimii ani. Studiile doctorale se derulează în 19 domenii de doctorat, sub coordonarea a 153 conducători de doctorat.

<http://www.ugal.ro/studii/doctorat/domenii-si-conducatori-de-doctorat>

Limba de predare în Universitatea „Dunărea de Jos” din Galaţi este româna, dar se derulează şi programe cu predare în limba engleză şi franceză. Universitatea „Dunărea de Jos” din Galaţi promovează gândirea liberă şi este ataşată principiilor universalităţii valorilor cunoaşterii. Activitatea universităţii are la bază competenţa profesională şi ştiinţifică a membrilor comunităţii academice. Un bogat program de schimburi internaţionale realizate de Universitatea „Dunărea de Jos” din Galaţi a contribuit la dezvoltarea acestei instituţii în concordanţă cu practicile şi competenţele europene şi mondiale în domeniul academic. Internaţionalizarea reprezintă o prioritate a societăţii contemporane și implicit a universității noastre, tocmai de aceea un rol important în dezvoltarea relaţiilor internaţionale îl reprezintă activitățile întreprinse pentru cunoaşterea realităţilor şi tendinţelor din învăţământul superior românesc, european şi mondial prin participarea membrilor comunităţii universitare (<https://www.ugal.ro/relatii-internationale/biroul-de-relatii-internationale/retele-universitare>) la programe de dezvoltare, cercetare, inovare şi manifestări ştiinţifice naţionale şi internaţionale. Universitatea are [acorduri cu ţări din UE](https://www.ugal.ro/relatii-internationale/biroul-de-relatii-internationale/acorduri-internationale/acorduri-cu-tari-ue) şi ţări [non-UE](https://www.ugal.ro/relatii-internationale/biroul-de-relatii-internationale/acorduri-internationale/acorduri-cu-tari-non-ue) care vizează schimbul de experienţă şi personal didactic şi administrativ în domeniul educaţiei, cercetării şi culturii, în domenii similare cu viitoarea universitate parteneră, dezvoltarea de proiecte internaţionale de cercetare, organizarea de cursuri, seminare, conferinţe şi alte evenimente în comun, schimbul şi diseminarea publicaţiilor şi a materialelor de referinţă.

Prin Departamentul de Formare Continuă şi Transfer Tehnologic (DFCTT), Universitatea „Dunărea de Jos” din Galaţi organizează cursuri de formare continuă la nivel postuniversitar sau de conversie profesională, precum şi diverse programe educaţionale. Departamentul de Formare Continuă şi Transfer Tehnologic al Universităţii „Dunărea de Jos” din Galaţi are ca obiect de activitate pregătirea persoanelor din interiorul şi din afara comunităţii academice prin cursuri de iniţiere, conversie, specializare, perfecţionare, dezvoltare profesională.

[www.dfctt.ugal.ro](http://www.dfctt.ugal.ro).

Departamentul pentru Învăţământ la Distanţă şi cu Frecvenţă Redusă (DIDFR) asigură iniţierea, dezvoltarea şi managementul programelor de studii ID şi IFR, ca forme de învăţământ accesibile cursanţilor, pentru orice tematică de studiu.

<https://idd.ugal.ro/index.php/ro/>

Alte structuri care participă la formarea complexă a studenţilor şi absolvenţilor sunt:

* Departamentul de Pregătire a Personalului Didactic (DPPD), care prin specificul său are o misiune didactică şi de cercetare ştiinţifică în domeniul pregătirii personalului didactic, pentru promovarea unui învăţământ modern, formativ, centrat pe subiectul învăţării, adaptat la cerinţele europene în domeniul programelor de formare psihopedagogică şi metodică, orientat pragmatic către nevoile reale ale societăţii şi priorităţile actuale ale educaţiei. Misiunea DPPD se concretizează în trei componente fundamentale: a) formarea iniţială pentru profesiunea didactică; b) formarea continuă a personalului didactic; c) cercetarea ştiinţifică. <http://www.dppd.ugal.ro>
* Centrul de Orientare și Consiliere în Carieră care îndrumă și susține studenții și absolvenții universității noastre în alegerea unui traseu profesional optim, prin activități specifice de pregătire și dezvoltare pentru o carieră de succes, cu scopul creșterii angajabilității pe piața muncii: <http://ccoc.ugal.ro/>

# Capacitatea instituțională

În formularea misiunii şi obiectivelor sale, Universitatea „Dunărea de Jos” din Galaţi respectă un set de valori de referinţă care o individualizează în sistemul de învăţământ superior şi îi permite să se afirme ca instituţie autonomă. Universitatea „Dunărea de Jos” din Galaţi produce şi transmite cunoaşterea, în concordanţă cu această misiune şi aceste obiective şi cu valorile libertăţii academice şi ale integrităţii etice. Instituţia îşi susţine activităţile de realizare a obiectivelor fixate prin structurile instituţională, administrativă şi managerială proprii, în conformitate cu legislaţia în vigoare.

## 2.1. Misiune și integritate academică

În [Carta](https://www.ugal.ro/files/hotarari/hs/2024/HS_107_2024_Anexa-Carta_UDJG.pdf) Universității „Dunărea de Jos” din Galaţi este prezentată misiunea asumată de a genera, certifica şi transfera cunoaştere către societate, prin formarea iniţială şi continuă de tip universitar şi postuniversitar, în scopul dezvoltării profesionale şi personale a studenţilor, studenţilor-doctoranzi şi cursanţilor, precum şi în vederea inserţiei pe piaţa muncii a absolvenţilor şi a satisfacerii nevoii de competenţă a mediului socioeconomic, prin cercetarea ştiinţifică, dezvoltarea, inovarea şi transferul tehnologic, prin creaţia individuală şi colectivă, relevante pentru progresul cunoaşterii şi mediul socio-economic, prin implicarea în comunitate, prin desfăşurarea unor activităţi comune în beneficiul instituţiei de învăţământ superior şi al mediului social, economic şi cultural.

Universitatea oferă tuturor membrilor comunităţii condiţiile necesare pentru valorificarea aptitudinilor personale prin învăţământ, cercetare ştiinţifică şi activităţi socio-culturale, în limita resurselor existente, a legislației în vigoare și a priorităților stabilite prin strategiile interne ale Universității.

Universitatea îşi asumă rolul de centru cultural şi civic menit să contribuie la formarea şi la difuzarea valorilor culturale, la promovarea pluralismului opțiunilor şi la dezvoltarea culturii politice şi civice. Universitatea îşi asumă rolul de pol de creație socio-umanistă, științifică şi tehnologică pentru sprijinirea tuturor unităţilor economice, de învăţământ şi sociale din regiune.

Universitatea are misiunea de a promova valorile culturii naţionale şi universale.

Universitatea „Dunărea de Jos” din Galaţi are un [Cod de etică și deontologie universitară](https://www.ugal.ro/files/hotarari/hs/2025/HS_003_2025_Anexa_1-Codul_de_etica_si_deontologie_universitara.pdf) și un [Regulament privind organizarea și funcționarea comisiei de etică şi integritate academică](https://www.ugal.ro/files/hotarari/hs/2025/HS_003_2025_Anexa_2-ROF_CEU.pdf), prin care apără valorile libertăţii academice, autonomiei universitare şi cele ale integrităţii etice. Acest cod este însoţit de practici şi mecanisme clare de aplicare şi prevede modalităţi pentru controlul respectării sale.

## 2.2. Politica universităţii în domeniul asigurării calităţii

[Sistemul de management al calităţii](https://www.calitate.ugal.ro/index.php/ro/) din Universitatea „Dunărea de Jos” din Galaţi a fost proiectat și implementat pe baza reglementărilor naţionale, cerinţelor din standardele europene de referinţă, particularităţilor Universităţii, precum şi cerinţelor managementului strategic, politicii şi obiectivelor calităţii.

 Considerând universitatea ca un sistem complex, alcătuit din facultăţi, departamente, unități de cercetare, şcoli doctorale, biblioteci, servicii suport pentru procesul de învăţământ, conducerea Universităţii „Dunărea de Jos” din Galaţi realizează o abordare sistemică a managementului calităţii, în care fiecare componentă a sistemului are un statut bine definit şi constituie o entitate în cadrul sistemului de management al calităţii, fiind caracterizată prin legături funcţionale cu celelalte entităţi şi sisteme. Această abordare permite implicarea conducerii de la toate nivelurile în implementarea şi îmbunătăţirea continuă a sistemului de management al calităţii, prin înţelegerea nevoilor clienţilor şi acţionând în scopul satisfacerii acestora.

Obiectivele principale ale Universităţii „Dunărea de Jos” din Galaţi vizează compatibilizarea învăţământului cu orientările din spaţiul european şi adaptarea ofertei educaţionale la cerinţele pieţei forţei de muncă, precum şi întărirea dimensiunii antreprenoriale a universităţii.

Cadrul conceptual pentru atingerea unei performanţe academice cât mai ridicate este asigurat de valorile esenţiale şi principiile fundamentale cuprinse în [Carta universității](https://www.ugal.ro/files/site/Carta_UDJG_actualizata_13_decembrie_2023.pdf).

Asigurarea calităţii în Universitate este concretizată sub forma unui pachet de activităţi aplicate sistematic în cadrul unui sistem de management al calităţii, astfel încât cerinţele de calitate specificate să fie îndeplinite. Măsurarea sistematică a rezultatelor, compararea acestora cu standardele de performanţă, monitorizarea proceselor care pot conduce la neconformităţi, întreprinderea de acţiuni corective, preventive şi de îmbunătăţire continuă, precum şi evaluarea periodică a calităţii serviciilor educaţionale de către beneficiarii acestora sunt acţiuni prin care este implementat sistemul de management al calităţii. Pentru creşterea calităţii procesului educaţional este necesară reproiectarea continuă a programelor de studii, precum şi implicarea adecvată a studenţilor şi a mediului socio-economic în acest proces.

## 2.3. Conducere şi administraţie

Universitatea „Dunărea de Jos” din Galați are un sistem de conducere universitară coerent, integrat şi transparent, bazat pe o administraţie eficace şi eficientă, adaptată misiunii şi obiectivelor asumate.

Alegerea organismelor de conducere se face conform [Regulamentului de organizare şi desfăşurare a alegerilor în structurile şi funcţiile de conducere](https://www.ugal.ro/informatii/informatii-utile/alegeri-conducere/alegeri-conducere-2024) din Universitatea „Dunărea de Jos” din Galaţi.

Senatul funcţionează pe baza [regulamentului propriu](https://www.ugal.ro/files/hotarari/hs/2024/HS_008_2024_Anexa-ROF_SENAT_2024.pdf), iar în cadrul său activează şapte [comisii permanente](https://www.ugal.ro/informatii/organizare/senatul-universitatii/comisiile-senatului), constituite pe probleme specifice.

[Consiliul de administraţie](https://www.ugal.ro/informatii/organizare/consiliul-de-administratie) este alcătuit din rector, prorectori, decani, directorul general administrativ, directorul general administrativ adjunct şi un reprezentant al studenţilor desemnat de organizaţiile studenţeşti legal constituite în universitate. Reprezentanţii studenţilor sunt aleşi de către organizaţii studenţeşti prin vot universal, direct, egal şi secret pentru a face parte din consiliile facultăţilor şi din Senat. Comunicarea structurilor de conducere ale Universității „Dunărea de Jos” din Galați cu membrii comunităţii academice se desfăşoară prin sistemul intranet. Toate informaţiile de interes public sunt disponibile pe paginile de internet ale universităţii ([www.ugal.ro](http://www.ugal.ro)).

Pentru atingerea misiunii sale, Universitatea „Dunărea de Jos” din Galați elaborează [planuri strategice](https://www.calitate.ugal.ro/images/SCIM/PLAN_STRATEGIC_INSTITUTIONAL_UDJG_2025-2029.pdf) şi planuri operaţionale, care sunt aplicate şi urmărite în mod riguros.

Gradul de îndeplinire a acestor planuri reprezintă un criteriu de apreciere în evaluarea performanţelor conducerii şi administraţiei.

Administraţia Universității „Dunărea de Jos” din Galați respectă reglementările legale în vigoare, având o activitate eficientă în ceea ce priveşte organizarea, numărul şi calificarea personalului didactic, administrativ, nedidactic şi didactic auxiliar.

## 2.4. Structura academică

Universitatea „Dunărea de Jos” din Galați are în structura sa 15 facultăți. Începând cu anul universitar 2025 - 2026, în structura academică a universității se va regăsi a 15-a facultate, și anume Facultatea de Științe ale Educației.

## Facultatea de Inginerie

Tradiţie, Competenţă, Performanţă sunt cuvintele care caracterizează cel mai bine strategia şi misiunea [Facultăţii de Inginerie](http://www.ing.ugal.ro/) în contextul actual concurenţial din mediul universitar românesc și european. Facultatea de Inginerie din cadrul Universității „Dunărea de Jos” din Galați este cel mai important formator regional al specialiștilor în domeniile de licență: Inginerie mecanică, Inginerie industrială, Ingineria materialelor, Ingineria autovehiculelor, Ingineria mediului, Inginerie și management, Științe inginerești aplicate.

Pentru a ține pasul cu cerințele pieței forței de muncă și ale angajatorilor, oferta educațională este revizuită periodic și, pe lângă diversitatea programelor de licență, au fost acreditate și multe programe universitare de studii de masterat și doctorat pentru absolvenții care optează să-și continue pregătirea profesională în domeniul fundamental al științelor tehnice. Facultatea de Inginerie pregăteşte specialişti în domeniul tehnic, prin derularea a trei cicluri de pregătire - licenţă, masterat şi doctorat, în următoarele domenii: pentru studii universitare de licență: Inginerie mecanică, Inginerie industrială, Ingineria materialelor, Ingineria autovehiculelor, Ingineria mediului, Inginerie și management, Științe inginerești aplicate, pentru studii universitare de masterat: Inginerie industrială, Inginerie mecanică, Ingineria materialelor, Ingineria mediului, iar pentru studii universitare de doctorat: Inginerie mecanică, Inginerie industrială și Ingineria materialelor.

## Facultatea de Arhitectură Navală

La nivel național, [Facultatea de Arhitectură Navală](http://www.fan.ugal.ro) este unicul furnizor de specialişti cu înaltă pregătire tehnico-ştiinţifică în domeniul Arhitecturii Navale. Prin misiunea asumată de către întreg corpul profesoral, aceea de a continua tradiţia şcolii navale româneşti printr-un învăţământ superior de calitate, o învăţare eficientă, o cercetare ştiinţifică competitivă şi prin servicii calificate către comunitate, Facultatea de Arhitectură Navală contribuie la formarea competenţelor generale şi specifice absolvenţilor, pentru dezvoltarea unor personalităţi profesionale de excepţie în inginerie, cercetare şi proiectare navală. Domeniul de pregătire pentru studii universitare de licență și masterat este Arhitectura navală, iar pentru studiile universitare de doctorat este Ingineria mecanică.

## Facultatea de Ştiinţa şi Ingineria Alimentelor

[Facultatea Știința și Ingineria Alimentelor](https://www.sia.ugal.ro/index.php/ro/) din cadrul Universității „Dunărea de Jos” din Galați reprezintă un centru academic performant de pregătire a specialiștilor în domeniile Ingineria Produselor Alimentare, Inginerie şi Management în Agricultură şi Dezvoltare Rurală, Biotehnologii și Știința Mediului. Timp de șapte decenii, Facultatea Știința și Ingineria Alimentelor a răspuns cerințelor sociale, pregătind un număr mare de specialiști, acumulându-se un adevărat tezaur de tradiție, experiență și realizări atât în domeniul didactic, cât și al cercetării științifice și inovării.

În domeniul academic, Facultatea Știința și Ingineria Alimentelor dispune de infrastructură modernă și performantă pentru activitățile de învățare și practică, ceea ce permite studenților obținerea de competențe în domeniul ingineriei și managementului producției de alimente, constituind locul în care aceștia învață, experimentează și pun în practică cunoștințele acumulate, asigurând o pregătire temeinică și competitivă, conform cerințelor pieței forței de muncă la nivel național și internațional.

Facultatea oferă programe de studii universitare de licență în domeniile: Ingineria produselor alimentare, Zootehnie, Biotehnologii, Inginerie şi management în agricultură și dezvoltare rurală, Ştiinţa mediului, programe de studii universitare de masterat în aceleași domenii, mai puțin Zootehnie, iar programele de studii universitare de doctorat se derulează în domeniile Ingineria produselor alimentare, Biotehnologii, Inginerie industrială și Inginerie şi management în agricultură și dezvoltare rurală.

## Facultatea de Automatică, Calculatoare, Inginerie Electrică şi Electronică

Unică prin profilul său în zona de Sud-Est a țării, [Facultatea de Automatică, Calculatoare, Inginerie Electrică şi Electronică](https://aciee.ugal.ro/) oferă absolvenților de liceu condițiile necesare pentru a dobândi competențe și aptitudini în domeniile Automaticii, Calculatoarelor și Tehnologiei Informației, Ingineriei Electrice și Ingineriei Electronice.

Activitatea de învățământ, desfășurată la Facultate, are drept obiectiv formarea de specialiști cu înaltă calificare, capabili să se integreze și să-și valorifice competențele în industrie, cercetare sau alte domenii ale vieții economico-sociale. Programele de studii derulate în Facultate sunt conforme cu standardele educaționale naționale și internaționale și în concordanță cu cerințele de pe piața muncii. Facultatea oferă cadrul adecvat pentru o formare care facilitează accesul absolvenților la un loc de muncă imediat după terminarea studiilor, la egalitate cu tinerii din alte țări europene.

Facultatea de Automatică, Calculatoare, Inginerie Electrică şi Electronică formează specialiști cu înaltă calificare, capabili să se integreze și să-și valorifice competențele în industrie, cercetare sau alte sectoare ale vieții economico-sociale în următoarele domenii de studii: Inginerie electronică şi telecomunicaţii și tehnologii informaționale, Inginerie electrică, Ingineria sistemelor, Calculatoare şi tehnologia informaţiei. Studiile universitare de doctorat se derulează în domeniile Ingineria sistemelor, Inginerie electrică și Calculatoare şi tehnologia informaţiei.

## Facultatea de Educaţie Fizică şi Sport

[Facultatea de Educaţie Fizică și Sport](https://www.fefs.ugal.ro/) din Galaţi este o structură academică semnificativă la nivelul UDJG, cu o experienţă academică de peste 50 de ani în formarea de specialiști de înalt nivel profesional, care și-au adus o contribuţie constantă la modernizarea și dezvoltarea comunităţii locale, regionale și naţionale. Facultatea de Educaţie Fizică și Sport se adaptează solicitărilor privind pregătirea de specialitate în următoarele domenii: Educaţie Fizică şi Sport (licență, masterat, doctorat), Kinetoterapie (licență).

## Facultatea de Litere

[Facultatea de Litere](http://www.litere.ugal.ro/) oferă studenților săi o perspectivă umanistă complexă asupra fenomenelor culturale și lingvistice contemporane, axată pe o procesualitate dinamică și flexibilă a activității didactice și pe excelența în cercetarea de profil. Programele de studii universitare oferite asigură formarea de specialiști în domenii ca învățământul preuniversitar și universitar, cercetarea filologică de performanță, traductologia și interpretariatul, comunicarea specializată, mass-media, activitatea culturală diversă. În cadrul facultăţii se derulează programe de studii universitare de licenţă (domeniile Limbă și literatură, Limbi moderne aplicate, Științe ale comunicării), de masterat (în domeniile Filologie și Științe ale comunicării) şi de doctorat în domeniul Filologie.

## Facultatea de Ştiinţe şi Mediu

[Facultatea de Ştiinţe şi Mediu](http://www.sciences.ugal.ro/) pregăteşte cadre didactice şi specialişti în domeniile: Matematică, Fizică, Chimie şi Știinţa mediului. Eforturile întregii comunităţi academice sunt orientate spre perfecţionarea continuă a calităţii proceselor de predare/învăţare, cercetare ştiinţifică şi a serviciilor profesionale. Scopul Facultăţii de Ştiinţe şi Mediu este realizarea idealului educaţional al societăţii întemeiat pe tradiţiile umaniste universale, valorile democraţiei şi aspiraţiile individuale.

Facultatea de Ştiinţe şi Mediu formează specialişti şi desfăşoară activitate de cercetare de înalt nivel în următoarele domenii de licență: Matematică, Fizică, Chimie, Ştiinţa mediului, în domeniile de masterat Matematică, Chimie și Ingineria mediului, dar și cercetare doctorală în domeniile Inginerie industrială și Chimie.

## Facultatea de Istorie, Filosofie şi Teologie

Pentru îndeplinirea misiunii sale, [Facultatea de Istorie, Filosofie şi Teologie](http://www.fift.ugal.ro/) are în derulare programe de învăţământ superior de bună calitate, adaptate la standardele europene, în următoarele domenii: Istorie, Filosofie, Sociologie, Teologie, Relații internaționale și studii europene, Arte vizuale. De asemenea, Facultatea oferă și programe de studii universitare de masterat în domeniile Istorie, Filosofie, Sociologie, Teologie, precum și studii universitare de doctorat în domeniul Istorie.

## Facultatea de Inginerie și Agronomie din Brăila

[Facultatea de Inginerie și Agronomie din Brăila](http://www.fib.ugal.ro/) este prima extindere de succes a Universităţii „Dunărea de Jos” din Galați în alt oraş, oferind pregătire de specialitate în următoarele domenii de studii universitare: Inginerie mecanică, Inginerie şi management, Ingineria mediului și Agronomie - pentru licență, Ingineria mediului, Inginerie mecanică și Agronomie - pentru masterat, iar pentru doctorat domeniile Inginerie mecanică și Inginerie şi management în agricultură și dezvoltare rurală.

## Facultatea de Economie şi Administrarea Afacerilor

[Facultatea de Economie şi Administrarea Afacerior](http://www.feaa.ugal.ro/) furnizează servicii educaţionale de cea mai înaltă calitate în domeniul economic, în scopul formării şi dezvoltării aptitudinilor profesionale ale viitorilor economişti, prin asimilarea şi aplicarea standardelor occidentale de educaţie academică şi integrarea educaţiei cu cercetarea ştiinţifică. Facultatea de Economie şi Administrarea Afacerior face parte din elita învățământului superior economic românesc şi îşi bazează oferta de instruire şi formare pe parcurgerea unui ansamblu de discipline din domeniul economiei şi al administrării afacerilor, ce constituie fundamentul obţinerii unei diplome universitare recunoscute unanim prin profesionalism şi excelenţă. Domeniile în care se organizează programe de studii de licenţă, masterat sunt următoarele: Marketing, Economie, Administrarea afacerilor, Finanţe, Contabilitate, Management, Economie şi afaceri internaţionale, Cibernetică, statistică şi informatică economică. Pentru studiile universitare de doctorat, facultatea oferă pregătire în domeniile Economie, Management și Marketing.

## Facultatea de Drept şi Ştiinţe Administrative

[Facultatea de Drept și Științe Administrative](http://www.fdsa.ugal.ro/) are în derulare programe de studii universitare de înaltă calitate, adaptate la standardele europene în domeniu. În cadrul facultăţii pregătirea se realizează în următoarele domenii de licență și masterat: Drept și Ştiinţe administrative. Oferta educațională a facultății include și studii universitare de doctorat în domeniul Drept.

Oferta educaţională a Facultății de Drept și Științe Administrative este flexibilă, adaptată la cerinţele pieţei muncii şi ale mediului socio-economic din România şi Uniunii Europeane. Programele şi modulele sunt compatibile cu standardele naţionale şi europene în domeniu și urmăresc formarea continuă, stimularea gândirii critice, dezvoltarea deprinderilor şi competenţelor tinerilor şi orientarea lor către autoinstruire, precum și oferirea de modele profesionale şi umane.

## Facultatea de Medicină şi Farmacie

[Facultatea de Medicină şi Farmacie](http://www.fmfgl.ro) pregăteşte la cele mai înalte standarde viitorii medici, farmacişti, dentişti şi asistente medicale în vederea asigurării unei asistenţe medicale de cel mai înalt nivel în spațiul european sau mondial, conform reglementărilor generale şi sectoriale din Uniunea Europeană.

Misiunea Facultății de Medicină și Farmacie din Galați constă în furnizarea de cunoștințe și formarea de competențe generale, specifice și atitudinale, astfel încât absolvenții să reprezinte, prin dezvoltarea propriei cariere medicale, adevărate dovezi ale excelenței academice. Sunt organizate programe de studii universitare oferite comasat de licenţă şi master domeniul Sănătate (Farmacie, Medicină, Medicină (Enna – Italia), Medicină (în limba engleză), Medicină dentară, Moaşe, Asistenţă medicală generală, Tehnică dentară) și programe de studii universitare de doctorat în domeniile Medicină și Farmacie.

## Facultatea de Arte

Educația artistică de nivel superior este crezul [Facultății de Arte](http://www.arte.ugal.ro) din Galați și reprezintă combustia realizării unei deschideri de noi orizonturi ce contribuie la completarea zestrei culturii locale, regionale și naționale prin înlesnirea aparițiilor unor noi creații artistice și de cercetare. Facultatea oferă pregătire în următoarele domenii de studii universitare de licență și masterat: Teatru şi artele spectacolului, Muzică și Arte vizuale. Misiunea Facultății este aceea de a valorifica şi oferi studenţilor competenţele cognitive şi comportamentale necesare pentru a deveni specialişti într-un mediu artistic tot mai complex şi dinamic. Prin promovarea unei gândiri critice asupra artei, programele îşi propun să formeze specialişti care să contribuie la dezvoltarea și creșterea prestigiului artistic national, capabili să iniţieze, să conducă şi să controleze proiecte finanţate prin intermediul Fondului European pentru Arta si Cultură.

## Facultatea Transfrontalieră

[Facultatea Transfrontalieră](http://www.transfrontaliera.ugal.ro) răspunde nevoilor sociale ale Republicii Moldova și se bazează pe colaborarea cu instituțiile de învățământ superior partenere, precum Universitățile de Stat din Cahul, Comrat și Chișinău. Educația transfrontalieră presupune mobilitate, iar mobilitatea oferă învățare prin descoperire, schimb de experiență, dar, mai ales, COMUNICARE.

Cu o tradiție de peste douăzeci şi cinci de ani, în cadrul Facultății se organizează programe de studii universitare de licență în următoarele domenii: Economie şi afaceri internaţionale, Ingineria produselor alimentare, Limbi moderne aplicate, Inginerie mecanică, Inginerie industrială, Educaţie fizică şi sport, Kinetoterapie, Știința mediului și Relații internaționale și studii europene. De asemenea, Facultatea oferă și programe de studii universitare de masterat, în următoarele domenii: Drept, Științe ale comunicării, Economie şi afaceri internaţionale, Ingineria materialelor, Ingineria produselor alimentare, Știința sportului și educației fizice, Filologie și Istorie.

## Facultatea de Științe ale Educației

Facultatea de Științe ale Educației gestionează, începând cu anul universitar 2025-2026, portofoliul de programe din domeniul Științe ale educației, după cum urmează:

1. Programe de formare inițială a personalului didactic prin studii psihopedagogice în domeniul Știinţe ale educaţiei;
2. Programe de studii universitare de licenţă Pedagogia învățământului primar și Educație timpurie;
3. Programele de studii universitare de masterat „Management educaţional și „Consiliere școlară și incluziunea persoanelor cu cerințe educaționale speciale;
4. Programul de formare psihopedagogică - Nivel I şi Nivel II;
5. Programe de formare continuă şi de evoluţie în cariera didactică prin organizarea și susținerea gradului didactic II şi a gradului didactic I.

# 3. Parcurgerea procedurilor de evaluare externă a calității educației

Universitatea „Dunărea de Jos” din Galaţi este o instituţie de învăţământ superior de stat şi funcţionează cu începere din anul 1948.

În anii [2008](https://www.aracis.ro/ev_institutionala/universitatea-dunarea-de-jos-din-galati-2/), [2013](https://www.aracis.ro/ev_institutionala/universitatea-dunarea-de-jos-din-galati-2013/), [2019](https://www.aracis.ro/ev_institutionala/universitatea-dunarea-de-jos-din-galati/) și [2024](https://www.aracis.ro/ev_institutionala/universitatea-dunarea-de-jos-din-galati-2024/), în urma evaluărilor externe ale calității, efectuate de către Agenţia Română pentru Asigurarea Calităţii în Învăţământul Superior (ARACIS), Universitatea „Dunărea de Jos” din Galaţi a primit calificativul **„Grad de încredere ridicat",** ceea ce confirmă eficienţa managementului academic şi a sistemului de management al calităţii.

Evaluarea instituţională externă s-a realizat în conformitate cu metodologia, standardele şi indicatorii de calitate ARACIS, având ca obiective principale certificarea (acreditarea) procesului instructiv-educativ, respectiv a programelor de studii universitare, cercetarea ştiinţifică, structurile de conducere academice, instituţionale, tehnice, administrative, economice şi manageriale precum şi evidenţierea realizărilor academice, ştiinţifice, profesionale, manageriale, sociale, cultural-artistice, sportive şi de imagine, la nivel naţional şi internaţional.

Procesul de evaluare instituţională externă a avut şi scopul de a reconfirma prestigiul, încrederea şi recunoaşterea de care se bucură Universitatea noastră, precum şi de a promova respectul, aprecierea şi încrederea publică în metodologia, regulile şi standardele de realizare a calificărilor universitare, respectiv de acordare a diplomelor.

Consiliul ARACIS a constatat că toate procedurile de evaluare stipulate în Metodologia de evaluare externă, standardele, standardele de referinţă şi lista indicatorilor de performanţă aprobate prin HG nr. 1418/2006, cu modificările şi completările ulterioare şi în Ghidul activităţilor de evaluare a calităţii programelor de studii universitare şi a instituţiilor de învăţământ superior, cu modificările şi completările ulterioare, au fost îndeplinite și a acordat, la fiecare evaluare, calificativul **„Grad de încredere ridicat”.**